Andrea Kuklová

Andrea Kuklová (rod. Chupíková) (* 16. júl 1971, Poprad) je bývalá česko-slovenská a slovenská hráčka basketbalu, neskôr podnikateľka a trénerka basketbalu. Je vysoká 181 cm, hrávala na pozícii krídla. Je dvojnásobnou medailistkou z majstrovstiev Európy v basketbale, víťazkou Euroligy aj slovenskej extraligy. Bola dvakrát vyhlásená za Basketbalistku roka na Slovensku. Bola prvou slovenskou, ktorá hrala v americkej súťaži WNBA.
Športová kariéra.
Začiatky v Poprade a Košiciach (19811992).
Andrea Chupíková sa narodila v Poprade, vyrastala v Spišskej Sobote. K basketbalu bola vedená odmalička v Poprade, začala hrávať od 10 rokov. Do 17 rokov sa basketbalu venovala v Poprade, v poslednom maturitnom ročníku sa presunula do Košíc, kde hrala od roku 1988 za VSS Košice.
V česko-slovenskej basketbalovej lige žien hrala spolu štyri sezóny (19881992) za družstvo VSS Jednota Košice, s ktorým získala titul vicemajstra ČSFR (1992), tretie miesto (1991) a dve štvrté miesta (1989, 1990). V sezóne 1991/92 bola vybratá do najlepšej päťky ligy. V historických tabuľkách strelkýň česko-slovenskej basketbalovej ligy v rokoch 19631993 je s 1 883 bodmi na 74. mieste. Počas pôsobenia v Košiciach sa umiestnila tiež na 2. mieste ankety o najlepšiu basketbalistku Slovenska za rok 1991. V Európskych pohároch klubov hrala za VSS Košice Pohár Ronchettiovej v ročníku 1991/92, kde družstvo skončilo vo štvrťfinále.
Legionárske pôsobenie vo Francúzsku, Nemecku a USA (19921998).
V roku 1992 odišla hrať do Nemecka. V Nemecku začala s legionárskou kariérou v TSV Weilheim, následnú sezónu 1993-1994 hrala za LOTUS Mníchov. S Weilheimom v roku 1993 vypadla vo štvrťfinále playoff nemeckej bundesligy, no s 551 bodmi bola najlepšie bodujúcou hráčkou celej súťaže a druhou v priemere bodov na zápas v základnej časti (25,05 b/z). V nasledovnej sezóne 1993/94 po prestupe do Mníchova získala s LOTUSom titul vicemajstra, keď vo finálovej sérii Mníchov prehral s Wuppertalom 0:3 na zápasy. Kuklová bola s priemerom 20,47 bodov na zápas v základnej časti piatou najlepšou hráčkou ligy. V roku 1994 prestúpila do Francúzska, kde odohrala do roku 1998 štyri sezóny v kluboch ASPTT Aix-En Provence, resp. TGB Tarbes. S Tarbes skončila v sezóne 1997/98 na 4. mieste v lige. V rokoch 1995 a 1998 bola najlepšou basketbalistkou Slovenska a v roku 1995 bola vyhlásená za druhú najlepšiu basketbalistku Európy a vybratá do najlepšej päťky ME 1995. 
V roku 1998 sa Kuklová stala prvou Slovenkou, ktorá hrala v najvyššej americkej ženskej súťaži – WNBA. S tímom Phoenix Mercury dokonca postúpila až do finále súťaže. V 34 zápasoch WNBA zaznamenala 97 bodov. 
Návrat na Slovensko, ligové tituly a Euroliga (19982004).
V sezóne 1998/99 sa následne Kuklová vrátila pôsobiť na Slovensko. Jednu sezónu odohrala za Deltu Management Košice. V roku 1999 prestúpila do majstrovského SCP Ružomberok kvôli vidine možného úspechu v Eurolige, kde Ružomberok obhajoval víťazstvo. Skutočne, v sezóne 1999/2000 s SCP podarilo aj s Kuklovou v kádri titul v Eurolige obhájiť. V rovnakej sezóne vyhrala Kuklová s Ružomberkom aj domácu extraligu. V roku 2000 ju Slovenská basketbalová asociácia vyhlásila v ankete Najlepší basketbalisti Slovenska 20. storočia ako tretiu najlepšiu basketbalistku storočia.
V septembri 2000 sa jej narodila dcéra Veronika. Po materskej dovolenke sa vrátila do Francúzska, kde odohrala sezónu 20012002 opäť za Aix-En Provence. Následne v roku 2002 prestúpila do ŽBK Whirlpool Poprad. V sezóne 2003/04 prestúpila do Delty Košice, s ktorou prelomila hegemóniu Ružomberku v extralige a so ziskom prvého titulu pre Košice tak po druhý raz vyhrala ženskú extraligu. V sezóne 2004/2005 sa rozhodla pokračovať v Delte Košice, keďže tá sa prvý raz prihlásila do Euroligy žien.
Záver kariéry (20062007).
Sezónu 2006/2007 odohrala za ŽBK Poprad.
Reprezentačná kariéra.
V basketbalovom reprezentačnom družstve Česko-Slovenska v rokoch 1989 až 1992 hrala spolu v 61 zápasoch a má podiel na dosiahnutých športových výsledkoch. Zúčastnila sa Olympijských hier 1992 v Barcelone, kde ČSFR obsadilo 6. miesto. Kuklová sa pričinila o postup na samotnú olympiádu v kvalifikácie na OH 1992 v španielskom Vigu. Za ČSFR hrala tiež na Majstrovstvách sveta 1990 v Kuala Lumpur, kde Čechoslovenky obsadili 4. miesto. Zúčastnila sa tiež troch mládežníckych turnajov za ČSSR, v roku 1987 získala striebro na ME v basketbale kadetiek do 16 rokov v Poľsku, v roku 1988 opäť striebro na ME v basketbale hráčok do 18 rokov v Bulharsku a v roku 1989 na MS v basketbale hráčok do 19 rokov v Španielsku skončila na 4. mieste.
Za reprezentačné družstvo Slovenska hrala na Majstrovstvách sveta v basketbale 1994 v austrálskom Sydney, kde Slovensko skončilo na piatom mieste. Zároveň bola účastníčkou štyroch európskych šampionátov.
V roku 1993 skončili Slovenky s bronzovou medailou (prvou medailou z kolektívneho športu v histórii samostanosti), v roku 1995 v Brne skončili na 4. mieste, v roku 1997 v Budapešti získali zatiaľ najväčší úspech – strieborné medaily, v roku 2001 vo Francúzsku potom skončilo SR na 8. mieste.
Trénerstvo a osobný život.
V rokoch 2004 až 2017 prevádzkovala s manželom penzión v časti Popradu Veľká. Venuje sa tréningu detí a mládeže. V roku 2016 bola asistenkou trénera BAM Poprad pre žiačky do 11 rokov, neskôr prešla do Brna, kde trénuje mládež. V sezóne 2018/19 bola asistenkou trénera Martina Pospíšila v extraligovom tíme KP Brno.
V roku 2000 sa jej s manželom narodila dcéra Veronika, v roku 2005 dcéra Kristína. Obe dcéry sa tiež venujú basketbalu.